ជន​ផ្តាច់ការ​ចុង​ក្រោយ​នៅ​អឺរ៉ុប​បន្ត​តំណែង​ជា​ប្រធានាធិបតី​ប្រទេស​បេឡារុស
អ្នក​ការ​ទូត​អឺរ៉ុប​បាន​ធ្វើ​ពហិកា​មិន​ចូល​រួម​ពិធី​ចូល​កាន់​តំណែង​​ដើម្បី​តវ៉ា​ចំពោះ​ការ​បង្ក្រាប​​​ខាងនយោបាយ​របស់ Alexander Lukasheno។
លោក អាឡិកសានឌ័រ លុកាស្សិនកូ (Alexander Lukashenko) ដែលជួនកាលត្រូវបានហៅថាជា «អ្នកកាន់អំណាចផ្តាច់ការចុងក្រោយបង្អស់ក្នុងទ្វីបអឺរ៉ុប» នៅពេលនេះ បានសម្ពោធចូលកាន់តំណែងកាលពីថ្ងៃទី២១ខែមករា សម្រាប់អាណត្តិទីបួន ជាប្រធានាធិបតីប្រទេសបេឡារុស។ លោក លុកាស្សិនកូ បានគ្រប់គ្រងប្រទេសអស់រយៈពេល២១ឆ្នាំហើយ។ វិថីនានាក្នុងក្រុង មីនស្ក៍ (Minsk) មានភាពស្ងាត់ជ្រងុំនៅពេលដែលប្រធានាធិបតី និងក្បួនកុងវ័ររបស់លោកមានម៉ូតូ៩គ្រឿងអមដំណើរ បើកតាមមហាវិថីឯករាជ្យ។ កាលពីមួយខែមុននេះ មនុស្ស៤ម៉ឺននាក់បាននៅពាសពេញមហាវិថីនេះ ដើម្បីតវ៉ាប្រឆាំងនឹងការបោះឆ្នោតដែលពួកគេបាននិយាយថា មានការបន្លំសន្លឹកឆ្នោត។ នៅក្នុងការសម្ពោធចូលកាន់តំណែងនេះ នៅវិមានសាធារណរដ្ឋ មានការតុបតែងលម្អ កាលពីថ្ងៃសុក្រ ដោយមានមន្ត្រីរដ្ឋាភិបាល ត្រូវបានជ្រើសរើសឱ្យទៅចូលរួមក្នុងពិធីនេះ។ ក៏ប៉ុន្តែ ពួកប្រេសិតរបស់ស.រ.អា. និងហភាពអឺរ៉ុបបានធ្វើពហិការមិនចូលរួមក្នុងពិធីនេះ។ លោក ម៉ៃឃើល ស្គែនឡាន (Michael Scanlan) ភារធារីអាមេរិកបានទៅទស្សនាក្រុង ហ្ក្រូដណូ (Grodno) ដែលជាក្រុងមួយនៅជិតព្រំដែននៃប្រទេសប៉ូទ្បូញ ដោយធ្វើដំណើរ៥ម៉ោងកន្លះតាមរថយន្តទៅទឹសខាងលិច។ ពួកឯកអគ្គរដ្ឋទូតអឺរ៉ុបធ្វើដំណើរតាមទ្បានចំនួន៣ម៉ោងកន្លះទៅទិសខាងជើងទៅកាន់ក្រុង វីលនុស (Vilnius) នៃប្រទេស លីធូវ៉ានី (Lithuanie)។ នៅទីនោះអស់លោកទាំងនេះបានជួបជាមួយក្រុមនិស្សិតនៃសាកលវិទ្យាល័យមនុស្សសាស្ត្រដែលជាសាកលវិទ្យាល័យមួយហៅខ្លួនឯងថា ជាសាកលវិទ្យាល័យ បេឡារុស និរទេសខ្លួននៅឯប្រទេសក្រៅ។ សម្រាប់ជនជាតិ បេឡារុស ដែលមើលពិធីសម្ពោធនេះតាមទូរទស្សន៍ បានឃើញប្រធានាធិបតីរបស់ពួកគេបានចាប់ផ្តើមអណត្តិថ្មីរបស់លោក ដោយអានសុន្ទរកថាមួយដោយព្រមានថា «កំរឹតនៃបដិវត្តន៍ និងចលាចលក្នុងប្រទេស បេឡារុស បានអស់ថាមពលហើយ»។ ដោយនិយាយយោងដល់បដិវត្តន៍ប្រជាធិបតេយ្យតាមផ្លូវថ្នល់ដែលបានផ្តួលរំលុំពួកមេដឹកនាំផ្តាច់ការក្នុងប្រទេសអ៊ុយក្រែន (Ukraine) និងប្រទេស ចចចារ (Georgie) លោក លុកាស្សិនកូ បានព្រមានថា «មេរោគនៃបដិវត្តន៍ពណ៌រាតត្បាតតែនៅក្នុងពួកប្រទេសខ្សោយប៉ុណ្ណោះ»។ លោកបានគំរាមប្រទេសជិតខាងថា «ចំពោះអ្នកផ្តល់អំពើអាក្រក់ដល់ប្រទេស បេឡារុស ខ្ញុំចង់រំឭកបូរាណភាសិតដែលមានប្រជាប្រិយភាពមួយថា «កុំបញ្ឆេះអគ្គីភ័យនៅផ្ទះអ្នកជិតខាងរបស់អ្នក អគ្គីភ័យនេះអាចរាលដាលដោយចៃដន្យដល់ផ្ទះអ្នកដែរ»។ កាលពីថ្ងៃសុក្រ កាសែត សូវីយែតស្កាយ៉ា បេឡារុស (Sovyetskaya Belarus) ដែលជាសារព័ត៌មានផ្លូវការនាំមុខគេបានចោទប្រកាន់ថា អ្នកផ្តល់អំណោយបរទេសបានផ្តល់ប្រាក់២០លានដុល្លារឱ្យលោក អានដ្រេ សាននីកូវ (Andrei Sannikov) បេក្ខជនប្រធានាធិបតីដែលបានទទួលការគាំទ្រលំដាប់លេខ២ នៅក្នុងការបោះឆ្នោតកាលពីថ្ងៃទី ១៩ ខែ ធ្នូ។ កាលពីថ្ងៃព្រហស្បតិ៍ ទី២០ ខែមករា លោកប្រធានាធិបតីលុកាស្សិនកូ បានចោទប្រកាន់ថា សេវាកម្មស៊ើបការសម្ងាត់របស់អាល្លឺម៉ង់ និងប៉ូទ្បូញបានគ្រោងលបធ្វើអំពើអាក្រក់ដើម្បីទម្លាក់លោកពីតំណែងតាមរយៈការឃោសនាបោះឆ្នោត និងការធ្វើបាតុកម្មតាមផ្លូវ។ ជាការឆ្លើយតប លោករដ្ឋមន្ត្រីការបរទេសអាល្លឺម៉ង់ ហ្គីឌូ វ៉េស្ទើរវែល (Guido Westerwelle) បានមានប្រសាសន៍ថា «ការចោទប្រកាន់គ្មានមូលដ្ឋានទាំងនេះមានគោលដៅបង្វែរការយកចិត្តទុកដាក់ពីអំពើអយុត្តិធ៌មពិតប្រាកដ»។ លោក វ៉េស្ទើរវែល មានប្រសាសន៍ថា ការចាប់ខ្លួនមនុស្សច្រើននាក់នៅក្រោយការបោះឆ្នោតបានបណ្តាលឱ្យស.រ.អា. និងសហភាពអឺរ៉ុបចាត់វិធានការឆ្ពោះទៅកាន់ការដាក់ទណ្ឌកម្ម។ លោក ឌិក ឌូប៊ីន (Dick Durbin) ជាសមាជិកម្នាក់របស់សភាស.រ.អា. ដែលបានរឹះគន់ដល់ការបង្ក្រាបរបស់លោក លុកាស្សិនកូ។ កាលពីសប្តាហ៍ទីពីរនៃខែមករា លោក ឌូប៊ីន ដែលជាឧបការីមេដឹកនាំក្រុមភាគច្រើនក្នុងព្រឹទ្ធសភាស.រ.អា. បានទៅទស្សនាក្រុង មីនស្ក៍ ហើយបានជួបជាមួយគ្រួសារសកម្មជន និងបេក្ខជនដែលជាប់ឃុំឃាំងក្នុងពន្ធនាគារ។ ដោយនិយាយយោងដល់បេក្ខជនប្រធានាធិបតី៧រូប ដែលជាប់ពន្ធនាគារ លោកបានមានប្រសាសន៍ប្រាប់វីអូអេថា៖ «ការពិតជាក់ស្តែងដែលមានបេក្ខជនប្រធានាធិបតីបួននាក់ក្នុងបណ្តាបេក្ខជនប្រធានាធិបតី៧នាក់នៅតែជាប់ឃុំឃាំងក្នុងពន្ធនាគារសព្វថ្ងៃនេះ ជាការបញ្ជាក់មួយដល់ខ្ញុំថា លោក លុកាស្សិនកូ មិនយល់ថា ការប្រព្រឹត្តិបែបនេះ ជាការមិនស៊ីសង្វាក់នឹងសេចក្តីថ្លៃថ្នូរខាងសិទ្ធិមនុស្ស និងសេចក្តីថ្លៃថ្នូរប្រជាធិបតេយ្យទេ។ ខ្ញុំដឹងថា សហភាពអឺរ៉ុបជិតចាត់វិធានការហើយ។ ខ្ញុំសង្ឃឹមថា ស.រ.អា.នឹងចូលរួមក្នុងសកម្មភាពនេះដើម្បីឱ្យប្រជារាស្ត្រ បេឡារុស យល់ថាសកម្មភាពរបស់មេដឹកនាំគេ ជាការមិនអាចទទួលយកបាន»។ រដ្ឋបាលលោកអូបាម៉ាកំពុងពិនិត្យអំពីវិធីដើម្បីពង្រឹងការដាក់ទណ្ឌកម្មប្រឆាំងនឹងថ្នាក់ដឹកនាំប្រទេស បេឡារុស។ កាលពីថ្ងៃសៅរ៍ លោក ថម៉ាស មេលៀ (Thomas Melia) ឧបការីរងរដ្ឋមន្ត្រីក្រសួងការបរទេសស.រ.អា.ដែលជាមន្ត្រីនាំមុខគេរបស់ក្រសួងការបរទេសអាមេរិកទទួលបន្ទុកគោលនយោបាយសិទ្ធិមនុស្ស បានចាប់ផ្តើមទស្សនកិច្ច៤ថ្ងៃក្នុងប្រទេសបេឡារុស (Belarus)។ ប្រែសម្រួលដោយ ឈឹម សុមេធ